จังหวัดบึงกาฬอากาศหนาว ลิงออกจากป่า ไออุ่นจากแสงแดดคลายหนาว
อากาศที่หนาวยาวนานต่อเนื่อง ส่งผลให้ลิงที่อำเภอเซกา จังหวัดบึงกาฬ เริ่มออกจากป่ามาสู่ที่โล่ง เพื่อตากแดดคลายความหนาวเย็นฝูงลิงกว่า 300 ตัว ยังได้รับผลไม้จากนักท่องเที่ยวที่นำมาให้กินเป็นอาหารอีกด้วย
	จากสภาพอากาศที่หนาวเย็นอย่างต่อเนื่องในพื้นที่อำเภอเซกา ที่ติดกับอุทยานแห่งชาติภูลังกา ส่งผลกระทบกับลิงกังที่อาศัยอยู่ในป่าชุมชนบ้านซาง ตำบลซาง อำเภอเซกา จังหวัดบึงกาฬ กว่า 300 ตัว ต้องประสบกับปัญหากับความหนาวเย็น พากันออกจากป่าที่อาศัยมาสู่ที่โล่งเพื่อตากแดดคลายความหนาวเย็น ประกอบกับช่วงเวลานี้เริ่มเข้าสู่หน้าแล้งอาหารในป่าเริ่มมีไม่เพียงพอ ทำให้ลิงออกมารวมฝูงอยู่ในที่โล่ง จึงมีชาวบ้านและนักท่องเที่ยวนำอาหารมาให้ลิง ซึ่งถือเป็นการทำบุญทำทานชนิดหนึ่ง เพราะเชื่อว่าลิงฝูงนี้เป็นลิงของหลวงปู่ตา ที่ชาวบ้านในระแวกนี้เคารพศรัทธานับถือและชาวบ้านยังช่วยกันอนุรักษ์ลิงฝูงนี้ไว้อีกด้วย